Patto do Ninfeo

Co-o nómme de Tratâto do Ninfêo (ciamòu ascì Patto do Ninfêo) vén aregordâ a convençión firmâ a-i 13 de màrso do 1261 a Nàffo, inte l'Àzia Minô, da Zêna, goidâ da-o sò prìmmo Capitànio do Pòpolo, o Ghigèrmo Bocanéigra, e da l'Inperatô bizantìn Michê VIII Paleòlogo (1259-1281).

O Tratâto o prevedéiva l'arénbo zenéize a Costantinòpoli co-îna flòtta òrmezâ into pòrto da capitâle bizantìnn-a, p'evitâ incurscioìn veneçiànn-e da-o mâ, e o sucescîvo inpégno da pàrte di Zenéixi de provédde a-a diféiza marìtima do ricostroîo inpêro. Da pàrte do Paleòlogo gh'êa l'inpégno de mandâ vîa i nemîxi di Zenéixi da-o sò teritöio e de concêde a-i Zenéixi l'escluxîva pe-i comèrci into Mâ Néigro. Zêna a l'òtêgne ascì quartê inte çitæ de Smìrne, Salonìcco, Casàndra e in scê îzoe de Scîo, Crêta e Neigropónte.

L'Inpêro Bizantìn o l'é restòu coscì, scinn'a-a sò chéita into 1453, aleòu di Zenéixi che n'àn controlòu e sciòrte pe quæxi doî sécoli.

'Na sôla nòtta negatîva: o Pàppa Urbâno IV o no l'agradîva st'aleànsa chi ch'a l'êa sorvetùtto cóntra Venéçia e, refuàndo a Repùblica de rinonçiâ a-o Tratâto, o dâva l'interdîto a Zêna... a no l'êa 'na scomìniga ma 'n avîzo...; l'interdîto o saiâ levòu into 1301 da-o Pàppa Bonifàçio VIII.

O Patto do Ninfêo, donca, stipulòu tra Zena e Costantinopoli, o l'à permisso a-i mercanti zeneixi de comerciâ liberamente in tùtto o teritöio de l'Inpêo de Costantinopòli, segnando o comensamento do perìodo da ciù grande poténsa da Repùblica Zeneize.

 Colegaménti estèrni 


Categorîa:Repùbrica de Zêna
Categoria:Stöia